የዳንጎቴ ዕርዳታ ድርጅት በኢትዮጵያ ሥራ ለመጀመር ፍላጎት እንዳለው አስታወቀ
በኢትዮጵያ ከ700 ሚሊዮን ዶላር ያላነሰ ኢንቨስትመንት ያፈሰሱት ናይጄሪያዊው ቢሊየነሩ አላጂ አሊኮ ዳንጎቴ፣ የዕርዳታ ተቋማቸውን በኢትዮጵያ ሥራ የማስመጀር ሐሳብ እንዳላቸው የዳንጎቴ ፋውንዴሽን አስታወቀ፡፡ በጤና፣ በትምህርት፣ በሥነ ምግብና በሌሎችም መስኮች ለተቸገሩ ድጋፍ የሚያደርገው የዳንጎቴ ፋውንዴሽን በመጪዎቹ ሁለት ዓመታት ውስጥ በኢትዮጵያ ጽሕፈት ቤቱን በመክፈት ድጋፍ የመስጠት ፍላጎት እንዳለው፣ የዳንጎቴ ፋውንዴሽን ማኔጂንግ ዳይሬክተርና ዋና ሥራ አስፈጻሚ ሚስ ዞራ ዮሱፉ ለሪፖርተር አስታውቀዋል፡፡ እ.ኤ.አ. በ1993 የተመሠረተው የዳንጎቴ ፋውንዴሽን በአብዛኛው በናይጄሪያ ትኩረቱን በማድረግ ሲንቀሳቀስ ቆይቷል፡፡ እስካሁንም 1.5 ቢሊዮን ዶላር የሚጠጋ ማኅበራዊ ድጋፍ በማድረግ ለበርካታ ናይጄሪያውያን ተደራሽ እንደሆነ ታውቋል፡፡ ከኩባንያው ማደግና ከመሥራቹ አሊኮ ዳንጎቴ የሀብት መጠን አኳያ በየጊዜው እየተስፋፋ የመጣው የፋውንዴሽኑ እንቅስቃሴ፣ የዳንጎቴ ኩባንያዎች በሚንቀሳቀሱባቸውና ፋብሪካዎቻቸውን በተከሉባቸው አገሮች ውስጥም የዕርዳታ ድጋፎችን የማቅረብ ዕቅድ እንዳለው ኃላፊዋ ገልጸው፣ ኢትዮጵያም በዚህ መሠረት ተጠቃሚ እንድትሆን ፋውንዴሽኑ ማሰቡን ገልጸዋል፡፡ ከኢትዮጵያ ባሻገርም በታንዛኒያ፣ በዛምቢያ፣ በሴኔጋልና በሌሎችም አገሮች የዕርዳታ ሥራውን ለማዳረስ ስለማቀዱም ተገልጿል፡፡ ሰሞኑን በአዲስ አበባ የተመሠረተውን አፍሪካ ንግድ ተቋማት የጤና ጥምረት (አፍሪካ ቢዝነስ ኳሊሽን ፎር ሔልዝ) ዕውን ለማድረግ ተገኝተው የነበሩት ሚስ ዮሱፉ፣ ለአፍሪካውያን ችግሮች የአፍሪካውያን መፍትሔ የሚል መነሻ ያነገበውን ጥምረት በመመሥረት በአፍሪካ ጤናው መስክ የሚታዩ ችግሮችን ከመንግሥት ጋር በመተባበር፣ ብሎም የግልና የመንግሥት አጋርነት ማዕቀፍ በመመሥረት ለመሥራት የሚያስችል እንደሆነ ገልጸዋል፡፡ ለጥምረቱ መነሻ የሆነው በናይጄሪያ ከአምስት ዓመታት በፊት በዳንጎቴ ፋውንዴሽን አማካይነት በአራት ኩባንያዎች አባልነት የተመሠረተው ተቋም እንደሆነ የገለጹት ሚስ ዩሱፍ፣ ‹‹ፕራይቬት ሴክተር አሊያንስ ኦፍ ናይጄሪያ›› በሚል ስያሜ የተቋቋመው ይህ ጥምረት፣ በአሁኑ ወቅት 20 ትልልቅ ኩባንያዎችን በአባልነት ማካተት እንደቻለ አስታውሰዋል፡፡ በአዲስ አበባ ዕውን የተደረገው ጥምረትም፣ የአፍሪካ ኩባንያዎች በፈቃዳቸው በአባልነት መዋጮ እያካሄዱ ለአፍሪካ ጤና ችግሮች ድጋፍ የሚሰጥ አቅም ለመፍጠር መነሳቱን አብራርተዋል፡፡ አሊኮ ዳንጎቴ ከታክስ በኋላ ከጠቅላላ ትርፋቸው አንድ በመቶ ለዕርዳታ ተግባር እንዲውል መወሰናቸውን መዘገባችን ይታወሳል፡፡ ምንም እንኳ ዳንጎቴ እንዲህ ያሉ ተግባራትን ለማከናወን ወደ ኢትዮጵያ እንደሚመጣ ቢገለጽም፣ በኢንቨስትመንት መስኩ ስላለው እንቅስቃሴ ከመናገር ግን ተቆጥበዋል፡፡ ምንም ዓይነት ሐሳብ መሰንዘር እንደማይፈልጉ የፋውንዴሽኑ ኃላፊም ሆኑ የአሊኮ ዳንጎቴ ልጅ ሐሊማ ዳንጎቴ ስለዚህ ጉዳይ ዝምታን መርጠዋል፡፡ የዳንቴ ኩባንያዎች ግሩፕ በኢትዮጵያ ሙገር አካባቢ በዓመት 2.5 ሚሊዮን ሜትሪክ ቶን ሲሚንቶ የሚያመርት ፋብሪካ እያንቀሳቀሰ ይገኛል፡፡ ለሲሚንቶ ፋብሪካው፣ ለከረጢት ማምረቻውና ለማጓጓዣ ተሽከርካሪዎች የወጣው 700 ሚሊዮን ዶላር የሚስተካከል ተጨማሪ ሌላ ግዙፍ ፋብሪካ እዚያው ሙገር አካባቢ የመትከል ሐሳብ የነበራቸው አሊኮ ዳንጎቴ ሐሳባቸውን መቀየራቸው ይነገራል፡፡ በኩባንያው ንብረቶች ላይ በተደጋጋሚ ከደረሰው ጥቃትና ውድመት ባሻገር፣ የዳንጎቴ ኢትዮጵያ ዋና ሥራ አስኪያጅ የነበሩት ዲፕ ካማራና ኢትዮጵያውያን የሥራ ረዳቶቸው ላይ የተፈጸመው አሰቃቂ ግድያ የነበራቸውን የኢንቨስትመንት ሐሳብ እንዲተው እንዳስገደዳቸውም ሲነገር ቆይቷል፡፡ ዳንቴ ግሩፕ በስኳርና በፖታሽ ማዕድን ዘርፍ የመሰማራት ዕቅድ እንደነበረው ይታወቃል፡፡ 